Bent Bøgsted (DF), 2012-04-20:
Tak, hr. formand.
Det er simpelt hen så befriende at høre, at Socialdemokratiet synes, at det her er et fremragende forslag.
Det er jeg glad for.
Det har jeg altid ment at hr. Leif Lahn Jensen også mente, men desværre var det ikke ham, der var forhandler, dengang vi forhandlede det her på plads med den borgerlige regering.
For der må jeg indrømme at jeg følte mig meget alene i kampen om at få de her 6 uger igennem.
Jeg er overbevist om, at hvis det havde været hr. Leif Lahn Jensen, der havde siddet som forhandler, så ville han have bakket det hundrede procent op.
Så der er ikke noget der, det skal jeg ikke miskreditere hr. Leif Lahn Jensen for.
Men de 6 ugers fritagelse for at blive sendt i aktivering eller deltage i et eller andet cirkus, som der også er nogle, der har sagt, er blevet rigtig godt modtaget udeomkring.
Det har hjulpet a-kasserne, det har hjulpet jobcentrene, og det har også hjulpet virksomhederne, fordi de slipper for at få unødige ansøgninger fra nogle, der egentlig har fået job eller forlader arbejdsmarkedet, men var tvunget til at ansøge.
Det har selvfølgelig betydning for dagpengemodtagere, kontanthjælpsmodtagere, ledighedsydelsesmodtagere og dem, der går på barsel, efterløn, fleksydelse eller pension.
Og dem, der bliver hjemsendt på grund af vejrliget eller på grund af materialemangel eller arbejdsfordelingen, skal ikke deltage i en aktiveringsindsats, for de har jo en aftale om, at de har fået arbejde.
Det er bare et spørgsmål om, hvornår de påbegynder det, og hvis det så sker inden for 6 uger, skal man selvfølgelig ikke belemre systemet med det.
Vi skal bruge kræfterne på dem, der er længere væk fra arbejdsmarkedet.
Det samme gælder også sygedagpengemodtagere.
Hvis de inden for 6 uger vender tilbage til arbejdsmarkedet, til deres job og det er helt klarlagt, er der ingen grund til at genere nogen som helst, hverken lønmodtagere, arbejdsgivere, jobcentre eller a-kasser, eller hvem det nu er i den stil.
Så derfor er vi i Dansk Folkeparti meget glade for det, og vi kvitterer for den ros, som vi har fået fra hr. Leif Lahn Jensen for det her input.
Man kan næsten ikke få armene ned over, hvor godt det egentlig er blevet modtaget.
Der er så lagt en evaluering ind.
Man skulle lige se, hvordan det fungerer, inden loven bliver endelig vedtaget.
Det fungerer rigtig godt, og det er som sagt blevet taget godt imod.
Så er der kun en ting at gøre, og det er at gøre det til lov og få den afbureaukratisering igennem, som vi alle sammen var enige om skulle ske.
Man kan så sige, at der mangler noget i det her.
Samtidig lavede vi en aftale om, at vi skulle fortsætte med afbureaukratiseringen, og det går jeg selvfølgelig ud fra at beskæftigelsesministeren også lever op til, og at hun indkalder de partier, der var med, til yderligere forhandlinger om afbureaukratisering, for det var det, der lå i den aftale fra foråret 2011.
Man var enige om, at man skulle fortsætte med en afbureaukratisering, uanset hvem der havde regeringsmagten efter et valg.
Det ser vi i Dansk Folkeparti frem til, for kan vi lave den samme slags afbureaukratisering, som vi har gjort med det her lovforslag, så er det jo kun at komme i gang med det.
Så alt andet lige er vi i Dansk Folkeparti meget glade for, at det her lovforslag nu kommer igennem, og vi er også meget glade for, at det er blevet så godt modtaget udeomkring, hvor de arbejder med de her sager.
Så vi kan varmt støtte lovforslaget og ser frem til en rigtig god udvalgsbehandling.